คนต่างชาติที่มีถิ่นพำนักในประเทศไทย และอายุ 75 ปีขึ้นไป รับการฉีดวัคซีนแบบ walk in ตั้งแต่วันพรุ่งนี้
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า ตั้งแต่วันที่ 19 กรกฎาคมเป็นต้นไป คนต่างชาติที่มีถิ่นพำนักในประเทศไทยและอายุ 75 ปีขึ้นไป สามารถมารับการฉีดวัคซีนแบบ walk in ได้ที่ศูนย์ฉีดวัคซีนสถานีกลางบางซื่อ ระหว่างเวลา 09.00 น.- 16.00 น. โดยขอให้เตรียมหนังสือเดินทางและหลักฐานการมีถิ่นพำนัก เช่น วีซ่า ใบยืนยันการมีถิ่นที่อยู่ ใบอนุญาตทำงาน มาแสดงในวันฉีดวัคซีนด้วย โดยให้ใช้ประตู 2 ประตู 3 หรือประตู 4 ร่วมกับบุคคลทั่วไป รวมทั้งขอให้รักษามาตรการป้องกันโรค ทั้งในการเดินทางและระหว่างเข้ารับการฉีด ทั้งนี้ การเปิดฉีดวัคซีนจะจำกัดจำนวนในแต่ละวัน แต่จะดำเนินการต่อเนื่อง ขอให้ทยอยเดินทางมาตามความสะดวกได้สำหรับการฉีดวัคซีนแบบ walk in ดังกล่าว จัดให้เฉพาะชาวต่างชาติที่ไม่เคยได้รับวัคซีนโควิด-19 มาก่อน ดังนั้น ขอให้ชาวต่างชาติที่เคยรับเข็มที่ 1 มาก่อนแล้ว รับการฉีดวัคซีนเข็มที่ 2 จากสถานที่เดิมที่รับเข็มแรก กรณีผู้ที่เคยได้รับการฉีดวัคซีนมาแล้ว หากระบบสามารถตรวจสอบได้ ก็จะถูกปฏิเสธ ณ จุดบริการ walk in โดยยังไม่มีการฉีดวัคซีนเข็มที่ 3 ให้กับบุคคลทั่วไปทั้งชาวไทยและชาวต่างชาติ